Author: Zuzana Mitterová
Last saved by: Ľubomír Partika
Company: ZSDSR

Predkladacia správa

V rezorte Ministerstva pôdohospodárstva SR je lesný majetok štátu spravovaný dvoma štátnymi podnikmi s rovnakým predmetom činnosti - Lesy SR š. p. Banská Bystrica a Lesopoľnohospodársky majetok Ulič š. p. Tento stav je pozostatkom nedoriešenej štruktúry správy lesného majetku štátu vyplývajúci z reorganizácie štátnych lesov v 90. rokoch. 

Lesnému hospodárstvu hrozí pokračovaním súčasnej krízovej situácie na trhu s drevom rozpad, ktorý by ohrozil existenciu niekoľkých tisícok pracovných miest, čo môže mať mimoriadne nepriaznivý vplyv najmä v najchudobnejších regiónoch, v ktorých nie je rozvinutý priemysel a ide o oblasti s tradičným lesníctvom a nadväzujúcim spracovaním dreva. Podľa výberového zisťovania pracovných síl v súlade so zisťovaním v EÚ je v odvetví lesníctvo, ťažba dreva a súvisiace služby počet pracovníkov na úrovni 23 000 zamestnancov, ďalších 29 000 ľudí je zamestnaných v odvetví drevárskeho priemyslu a približne 7 000 ľudí pracuje v odvetví celulózového a papierenského priemyslu, pričom na toto odvetvie je naviazaných ďalších takmer 40 000 pracovných miest v službách a podporných činnostiach pre celulózarensko-papierenský priemysel. Spoločne celý reťazec lesníctvo, drevársky priemysel a celulózarenský priemysel vytvára takmer 100 000  pracovných miest.

V dôsledku pretrvávajúcich problémov na trhu s drevom a nepriaznivej finančnej situácii v celom hospodárskom priestore klesajú tržby a priemerné speňaženie surového dreva. Pri tejto príležitosti je potrebné si uvedomiť, že finančné prostriedky z predaja surového dreva predstavujú 80 až 95 % z celkových tržieb obhospodarovateľov lesov. Zníženie príjmov predstavuje významné riziko znižovania zamestnanosti, najmä vo vidieckych oblastiach, kde lesné hospodárstvo a nadväzne drevospracujúci priemysel je často jediným zamestnávateľom. Ak by sme túto skutočnosť premietli na podmienky najväčšieho obhospodarovateľa lesov na Slovensku, ktorým sú Lesy SR, š. p., výška tržieb za drevo v roku 2009 zohľadňujúca negatívne vplyvy všeobecnej hospodárskej krízy oproti roku 2008 poklesne o 44 mil. € (celkové priemerné speňaženie poklesne o 6,78 €/m^3; z toho o 7,05 €/m^3 ihličnaté drevo a o 6,66 €/m^3 listnaté drevo). Z dôvodu zníženia týchto tržieb nie je zabezpečené financovanie činnosti podniku a je priamo ohrozených až 1 000 pracovných miest z radov zamestnancov podniku a ďalších niekoľko tisíc pracovných miest z radov dodávateľov prác a služieb v lesnom hospodárstve, najmä malých živnostníkov.

V dôsledku krízy hrozí aj vážny celospoločenský a environmentálny dopad a to ohrozenie trvalej udržateľnosti cyklu pestovania, obnovy lesa a spracovania dreva ako slovenskej národnej strategickej a obnoviteľnej suroviny.

S cieľom riešenia uvedených problémov v uvedených štátnych podnikoch, ktorých zakladateľom je v zmysle zákona č. 111/1990 Zb. o štátnom podniku Ministerstvo pôdohospodárstva SR a ktoré hospodária s vecami, ktoré sú v zmysle uvedeného zákona v štátnom vlastníctve je potrebné prijať opatrenia na podporu obhospodarovania lesov ktoré sú uvedené v predkladanom materiály.

Opatrenie - poskytnutie úveru pre štátny podnik Lesy SR , bolo prerokované v Rade vlády pre hospodársku krízu, ktorá ho odporučila Vláde SR prijať. Zároveň Rada vlády pre hospodársku krízu odporučila uskutočniť v štátnom podniku reštrukturalizáciu, ktorej návrh je súčasťou materiálu. Vzhľadom na potrebu optimalizácie správy lesného majetku štátu navrhuje Ministerstvo pôdohospodárstva Slovenskej republiky, ako jedno z reštrukturalizačných opatrení aj zlúčenie vyššie uvedených podnikov lesného hospodárstva. 

Predpokladá sa, že podobné opatrenia, ak budú nutné, budú prijímať aj zriaďovatelia resp. vlastníci ostatných neštátnych subjektov podnikajúcich v lesnom hospodárstve a nadväzujúcich odvetviach.